PREDKLADACIA SPRÁVA

Ministerstvo vnútra Slovenskej republiky predkladá do medzirezortného pripomienkového konania návrh zákona, ktorým sa mení a dopĺňa zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.
 
Cieľom navrhovanej novely zákona je doplnenie niektorých pojmov a presnejšia úprava niektorých ustanovení zákona, ktoré vychádzajú z potrieb aplikačnej praxe, najmä úprava podmienok hlásenia pobytu, úprava definície a vymedzenia informačného systému centrálnej ohlasovne, ako aj zapracovanie úprav vyplývajúcich z realizácie projektu riešenia životnej situácie presťahovania a upresnenie podmienok pri vydávaní oznámenia o mieste pobytu obyvateľa. 

Novelou sa upravuje začiatok trvalého pobytu osvojeného dieťaťa, ako aj právo vlastníka alebo spoluvlastníka budovy alebo jej časti na základe písomnej žiadosti požiadať o údaje týkajúce sa osôb, ktoré sú prihlásené na trvalý alebo prechodný pobyt v danej nehnuteľnosti.

Návrh zákona je v súlade s Európskou chartou miestnej samosprávy. 



